Tampereella tehtiin ilkivaltaa ilotulitteilla, toistakymmentä roska-astiaa sytytetty ympäri kaupunkia – Molokien sammuttaminen hankala tehtävä

Uudenvuodenyö oli vilkas sekä pelastuslaitoksella että poliisilla. Pelastuslaitosta työllisti erityisesti ilkivalta. Pirkanmaan pelastuslaitoksen tilannekeskuksen päivystävä palomestari Jari Hiltunen kertoo, että Molok-astioita ja muita suuria jätesäiliöitä sytytettiin ilotulitteilla lukuisia. Roskalaatikko- tai Molok-paloja oli Tampereella ja naapurikunnissa 17 uuden vuoden aattoillasta kello 18 lähtien. Niitä on ollut Tampereella esimerkiksi Sammon valtatiellä ja Hämeenpuistossa. – Tekijöitä oli nähty tekemässä tätä sillä tavalla, että ilotulitteita oli laitettu roskalaatikoihin ihan tarkoituksella, Hiltunen kertoo. Tekijöistä on myös näköhavaintoja valvontakamerasta. Varsinkin syvällä maan alla olevien Molokien sammuttaminen on hankalaa. – Joissain kohteissa joudutaan käymään useita kertoja paikalla, kun niitä joudutaan kastelemaan, ja ne jäävät kytemään. Molok muodostuu säkistä, joka on hankala tyhjentää, kun palo tuhoaa sen. Sitä ei meidän kalustolla pysty edes tyhjentämään, vaan jätehuolto tarvitaan paikalle, Hiltunen kertoo. Kaikkiaan Pirkanmaan pelastuslaitoksella oli uudenvuoden illan ja yön aikana 35 hälytystehtävää, joista kolme liikenneonnettomuuksia. Niissä ei tullut vakavia henkilövahinkoja. Loput tehtävät olivat muun muassa automaattihälytyksiä. Vaikka ilkivaltaisia paloja oli paljon, vakavilta tulipaloilta Tampereen seudulla vältyttiin. Myös poliisilla kiireinen yö Sisä-Suomen poliisin tilannekeskuksesta kerrotaan, että myös poliisilla yö oli kiireinen. Pirkanmaalla tehtäviä oli 297. Alkuillasta poliisia työllistivät erityisesti kotihälytykset, liikennetehtävät ja rakettien ampumisesta aiheutuneet vahingot sekä häiriöt. Myöhemmin yöllä oli runsaasti erilaista nahinointia sekä tappeluita. Esimerkiksi kello 23.30 aikoihin nelikymppinen mies löi nyrkillä kasvoihin kahta parikymppistä miestä Itsenäisyydenkadulla Tampereella. Lisäksi hän oli lyönyt avokämmenellä parikymppistä naista kasvoihin. Poliisipartio otti miehen kiinni pahoinpitelyrikoksista epäiltynä. Poliisiasemalla mies alkoi käyttäytyä uhkaavasti ja aggressiivisesti myös poliisia kohtaan. Tältä osin asiaa tutkitaan virkamiehen vastustamisena. Kymmentä minuuttia myöhemmin yöllä parikymppistä miestä heitettiin tuopilla kasvoihin Hatanpään valtatiellä Tampereella sijaitsevassa ravintolassa. Tilannetta ei edeltänyt riitaa eikä asianomistaja tuntenut tuopin heittäjää. Asianomistaja sai kasvoihinsa runsaat verta vuotavat haavat, ja ambulanssi kuljetti hänet ensiapuun Acutaan. Rikoksesta epäiltyä ei löytynyt tapahtumapaikalta, mutta hänen henkilöllisyytensä saatiin selvitettyä. Rikosilmoitus kirjattiin pahoinpitelystä. Hieman yhden jälkeen Tampereen Hyhkystä tuli hälytys henkilöstä, joka ei kykene etenemään. Partio tapasi paikalta 1990-luvulla syntyneen miehen, jonka hallusta löytyi sähkölamautin ja nyrkkirauta. Ne otettiin poliisin haltuun. Päihtymyssäilöön vietyä miestä epäillään vaarallisen esineen hallussapidosta. Ikaalisissa poliisi hälytettiin Vanhalle Tampereentielle hieman ennen kahta yöllä, kun ohikulkija oli havainnut naisen makaavan maassa ja miehen seisovan hänen vieressään. Ohikulkija oli jäänyt selvittämään naisen vointia, jolloin mies alkoi käyttäytyä aggressiivisesti ja heitti auttajan maahan. Maassa ensiksi maannut nainen oli ambulanssissa hoidettavana, kun poliisin partio pääsi paikalle. Myös maassa maannutta naista oli pahoinpidelty. Rikoksesta epäilty mies oli poistunut paikalta, ja hänen henkilöllisyyttään selvitetään tutkinnassa. Täydennys 1.1.2020 kello 8.29: Täydennetty tietoja pelastuslaitoksen tehtävistä. Lisätty tiedot poliisin uudenvuodenyön tehtävistä.